ส่อง MTLS กำไร H2/60 แจ่ม-แถมฐานะการเงินแกร่งซื้อเป้า 39 บ.
ส่อง MTLS กำไร H2/60 แจ่ม-แถมฐานะการเงินแกร่งซื้อเป้า 39 บาท
12 ก.ย. 2560

บล.ไอร่า ระบุในบทวิเคราะห์วันนี้(12ก.ย.) ว่า บริษัท เมืองไทย ลิสซิ่ง จำกัด (มหาชน) หรือ MTLS  ยังมีสภาพคล่องที่ดี ทั้งวงเงินสินเชื่อกับธนาคาร เงินสดที่มีอยู่ในมือ และกระแสเงินสดจากการชำระหนี้ของลูกค้า มูลค่ารวม สูงถึง 18,000 ล้านบาท ซึ่งลดความกังวลต่อประเด็นการผิดนัดชำระ B/E
ขณะที่สัดส่วนนาโนไฟแนนซ์ของ MTLS ปัจจุบัน คิดเป็นเพียง 2.64% ของสินเชื่อรวม และยังมี NPL อยู่ในระดับต่ำเพียง 0.7% แม้คาด NPL ใน 2H/60 มีแนวโน้มเพิ่มขึ้น แต่คาดยังอยู่ในระดับที่รับได้ และคาด NPL ทั้งปี’60 อยู่ที่ 1.40%
จำนวนสาขาสิ้นเดือน ส.ค.ที่ผ่านมา มากกว่า 2,200 สาขา สูงกว่าเป้าหมายของปี’60 ขณะที่ความสามารถในการปล่อยสินเชื่อเพิ่มต่อเนื่อง แม้จำนวนสาขาจะเพิ่มขึ้นอย่างรวดเร็ว โดยใน 2Q/60 เฉลี่ยต่อสาขา 27.5 ล้านบาท เพิ่มขึ้นจาก 25.0 ล้านบาท/สาขา เมื่อ 1Q/60
คาดกำไรสุทธิปี60 เพิ่มขึ้น 61% อยู่ที่ 2,354 ล้านบาท หรือ 1.11 บาท/หุ้น ภายใต้ผลประกอบการ 2H/60 ดีกว่า 1H/60 หลังได้รับปัจจัยหนุนจาก New Loans คาดอยู่ที่ 55,000 ล้านบาท (1H/60 ทำได้แล้ว 26,000 ล้านบาท) และได้ประโยชน์จากการประหยัดขนาดของสาขาที่เปิดเมื่อปี’59 จำนวน 724 สาขา ซึ่งเป็นจำนวนสูงสุดนับแต่ก่อตั้งบริษัท และเริ่มรับรู้รายได้เต็มปี ขณะที่คาด OPEX ปรับเพิ่มขึ้นไม่มาก โดยคาด Cost to Income ที่ 41% ประเมินราคาเป้าหมายปี’60 ที่ 39.00 บาท